**OŠ Donji Kraljevec**

**Kriteriji vrednovanja u nastavnom predmetu Katolički vjeronauk**

Vrednovanje u nastavnome predmetu Katolički vjeronauk polazi od temeljnih odrednica Okvira za vrednovanje procesa i ishoda učenja u odgojno-obrazovnome sustavu RH kao i od naravi i specifičnosti sadržaja samoga predmeta. U procesu vrednovanja vodi se računa o temeljnim načelima kurikuluma, vrijednostima, ciljevima, osobito odgojno-obrazovnim ishodima učenja. Temeljni elementi u učenju i poučavanju vjeronauka usko su povezani s domenama, tematskim sadržajima i ishodima učenja.

Elementi su vrednovanja:

**Znanje** – usvajanje, interpretiranje, razumijevanje i argumentiranje temeljnih činjenica, pojmova, događaja i tekstova na razini zadanih domena i definiranih odgojno-obrazovnih ishoda učenja koji odražavaju njihovu složenost na spoznajnom, doživljajnom i djelatnom planu.

**Stvaralačko izražavanje** – stavljajući naglasak na učenikovo stvaralaštvo koje zahtijeva zalaganje i druge njegove sposobnosti i mogućnosti da usvojene spoznaje, znanja, stavove i vrijednosti poveže s vlastitim iskustvom, učeniku se omogućava da u procese učenja i iskazivanja naučenoga kreativno uključi različite stvaralačke aktivnosti (usmeno, pismeno, likovno, glazbeno, digitalno, scensko…). Na taj se način uvažavaju, podržavaju i razvijaju različite individualne i socijalne sposobnosti svakoga pojedinog učenika i ujedno potiče interdisciplinarnost i korelacija s drugim nastavnim predmetima, osobito s Glazbenom i Likovnom kulturom, Hrvatskim jezikom, Povijesti, Biologijom i drugo. Stvaralačko izražavanje, uz navedeno, podrazumijeva istraživački rad koji omogućuje učeniku da primjerice istražuje i upoznaje Katoličku Crkvu kao »zajednicu spomena« koja ima svoju povijest i identitet, da istražuje i kritički reflektira njezino historijsko postojanje i osobito razvoj Kristove Crkve u različitom vremenskom i prostornom kontekstu. Jednako tako, da bi se istinski moglo upoznati i razumjeti Crkvu u njezinome današnjem obliku, poslanju i djelovanju, da bi se o tome mogla donijeti argumentirana prosudba, potrebno je primjereno znanje o kontinuitetu, složenosti i relativnosti povijesno-crkvenoga razvoja, ali i povijesti općenito. Takvo anamnetsko učenje (učenje sjećanja) otvara vjeronauku u školi mogućnosti novih, sveobuhvatnih oblika učenja koji dopuštaju aktivno i interaktivno djelovanje, ali istodobno i vrednovanje. Stoga je potrebno primjenom suvremenih metoda i instrumentarija istraživati i vrednovati biblijske izvore i tekstove, crkvene dokumente, povijesne događaje, teološke i druge izvore. Riječ je ponajprije o narativnim metodama, potom o radu na izvornim dokumentima, učenju izvan učionice (terenska nastava), istraživačkom radu (oral history i drugo), međupredmetnoj korelacija s nastavom povijesti i drugim predmetima, stvaranju dokumentarnih priča i drugo.

Konačno, ti pristupi i postupci zahtijevaju primjereno učeničko zalaganje te posjedovanje i pravilnu uporabu mentalnih procesa visoke razine, osobito logičkih sposobnosti rješavanja problema i stvaralaštva. Stoga, premda takvo istraživanje i vrednovanje zahtijeva primarno kognitivnu inteligenciju i sposobnosti učenika, ona je uvijek povezana s njihovim interesom i zalaganjem, odnosno s njihovom emocionalnom i operativnom inteligencijom, te ih osposobljava za samostalan i skupni rad, kritičko i kreativno promišljanje te vrednovanje usvojenih sadržaja. Određena razina vrednovanja istraživačkoga rada prikladna je za sve, osobito za učenike od 3. ciklusa pa dalje i treba ju prilagoditi razvojnoj dobi i

duševnim sposobnostima učenika.

**Kultura međusobnoga komuniciranja** – Katolički vjeronauk ovom obliku vrednovanja pridaje posebno mjesto i važnost jer njime, trajno povezujući odgojne i obrazovne ciljeve i ishode učenja, osnažuje odgojnu dimenziju učenja i izražavanja učenika. Stoga praćenje i vrednovanje odgojnih razina ishoda i postignuća učenja, osobito kad se radi o vjeri i stavovima, vjerskim i drugim uvjerenjima učenika, ni načelno ni odgojno nije moguće izostaviti niti zanemariti. Budući da odgojna razina na poseban način obuhvaća afektivno i s njom povezano djelatno područje ljudskoga života i potrebu izgradnje stavova i vrijednosti u cjelini školskoga kurikuluma, moguće je odgojne ishode i postignuća vezati uz učeničku spoznaju, znanje i izražavanje o stavovima i vrijednostima, ponašanju i djelovanju, i tako ih vrednovati. Oni dijelom ulaze u područje interpersonalne i socijalne komunikacije u školi te aktivnih učeničkih odnosa u procesima učenja i poučavanja, a neki pripadaju području generičkih kompetencija koji se dijelom mogu integrirati u specifične odgojne ishode Katoličkoga vjeronauka i promatrati u ozračju kulture međusobnoga komuniciranja. Oni se mogu vrednovati kao integralni dio učeničkih postignuća, i time kao integralni dio završne kvantitativne ocjene, što ne umanjuje potrebu izdvajanja i kvalitativne procjenu generičkih kompetencija učenika u pojedinim godištima i ciklusima.

Vrednovanje učeničkih postignuća ostvaruje se na razini:

Vrednovanje za učenje i kao učenje – odnosi se na oblike formativnoga vrednovanja koji teže učeničkoj većoj aktivnosti, motiviranosti, samostalnosti i kreativnosti. Ta razina vrednovanja usmjerena je na razvijanje učenikove refleksije i razumijevanja usvojenih znanja, poticanje na samoinicijativu i nove aktivnosti koje će dolaziti od samih učenika. U procesima praćenja i vrednovanja u procesu učenja uvažavat će se izvannastavne i izvanškolske aktivnosti.

Vrednovanje naučenoga – ostvaruje se nakon određene tematske cjeline ili obrazovnoga razdoblja radi procjene razine usvojenosti odgojno-obrazovnih ishoda kod učenika nakon procesa poučavanja i učenja. Ono se ostvaruje kako bi se provjerila ostvarenost planiranih odgojno-obrazovnih očekivanja i ishoda, osobito primjena znanja na nove životne situacije. Taj se oblik vrednovanja primjenjuje za redovito izvještavanje o postignutim rezultatima (učenik, roditelj), a iskazuje se valjanim, objektivnim i pouzdanim ocjenjivanjem. Vrednovanje se ostvaraje tijekom cijeloga nastavnog procesa (na svakome nastavnom satu) te uključuje praćenje učenika u procesu učenja, uočavanje mogućih poteškoća, pružanje potpore u vidu poboljšanja učenja radi boljega postignuća ishoda učenja. U praćenju učenikovih postignuća odgojno-obrazovnih ishoda učenja rabe se različite vrste vrednovanja i primjenjuju raznovrsni metodički instrumentariji koji će omogućiti vjeroučitelju u prikupljanju valjanih, kvalitetnih i pouzdanih dokaza o postignuću učenika. Pri tome se koriste različitim metodama (izravna pitanja, dnevnik učenja, učeničke mape, kratke pisane provjere, esej…).

Vrednovanje u nastavnome predmetu Katolički vjeronauk nema za cilj samo postignuće brojčanih ocjena, nego je ono ponajprije usmjeravanje i motiviranje učenika za procese razumijevanja, reflektiranja, kritičkoga i kreativnoga promišljanja te samovrednovanja.

Vrednovanje je u službi poticanja individualnoga razvoja učenika i osnaživanja njegova interesa za pojedina predmetna područja. U nastavnome predmetu Katolički vjeronauk osobito se ističe važnost korelacije usvojenih znanja, ponašanja i oblikovanja stavova te usvajanja temeljnih vrednota. Također, važno mjesto u vrednovanju zauzima uspješnost učenika u primjeni usvojenih znanja na nove životne situacije, osobito one koje se tiču traženja odgovora na

egzistencijalna pitanja, među kojima naročito pitanje smisla života.

Doneseni kriteriji su transparentni s ciljem postizanja zadovoljstva različitih dionika odgojno-obrazovnoga sustava (učenik, roditelj). Ovi kriteriji su usuglašeni među svim vjeroučiteljima Aktiva vjeroučitelja Katoličkog vjeronauka gore navedenih škola kako bi se postigla maksimalna objektivnost ocjenjivanja. Kriterijima vrednovanja naznačuju se razine na kojima učenik mora usvojiti odgojno-obrazovne ishode kako bi dobio određenu ocjenu iz predmeta. Vrednovanje pruža povratnu informaciju učeniku, učitelju i roditelju i može biti važan čimbenik u poboljšanju učenja, ali i poučavanja.

Posebna se pozornost pridaje osposobljavanju učenika za samovrednovanje vlastitoga učenja kako bi mu se omogućilo usvajanje kompetencija »učiti kako učiti« i »učiti za život«.

**ELEMENTI I KRITERIJI VREDNOVANJA U KATOLIČKOM VJERONAUKU, 1. - 8. raz.**

***ZNANJE - KRITERIJI VREDNOVANJA (ocjena i opis):***

**NEDOVOLJAN (1)**

Ni uz pomoć vjeroučitelja učenik ne prepoznaje osnovne sadržaje. Nije usvojio zadane odgojno-obrazovne ishode. Nastavna jedinica nije usvojena (na stupnju prisjećanja). Gradivo ne primjenjuje u praksi.

Pismeni radovi: 0 – 50 %

**DOVOLJAN (2)**

Uz veliku pomoć vjeroučitelja učenik prepoznaje osnovne sadržaje i slabo ih reproducira. Loše ili slabo usvojio zadane odgojno-obrazovne ishode. Nastavna jedinica usvojena djelomice (na stupnju prepoznavanja). Naučeno gradivo djelomice primjenjuje prikladno i ispravno.

Pismeni radovi: 51 – 61 %

**DOBAR (3)**

Uz vjeroučiteljevu pomoć učenik reproducira i razumije osnovne sadržaje. Dobro usvojio zadane odgojno-obrazovne ishode. Nastavna jedinica usvojena većim dijelom (na stupnju reprodukcije). Naučeno gradivo primjenjuje prikladno, ali s pogreškama.

Pismeni radovi: 62 – 74 %

**VRLO DOBAR (4)**

Uz eventualnu malu pomoć vjeroučitelja učenik solidno razumije sadržaje, logički ih povezuje i primjenjuje na nove jednostavnije situacije. Vrlo dobro usvojio zadane odgojno-obrazovne ishode. Nastavna jedinica usvojena gotovo potpuno. Vlada gradivom, objašnjava ga i primjenjuje uglavnom prikladno i točno.

Pismeni radovi: 75 – 87 %

**ODLIČAN (5)**

Učenik samostalno, sigurno i vješto interpretira i primjenjuje znanja na životne problemske situacije. Odlično usvojio zadane odgojno-obrazovne ishode. Programska jedinica usvojena potpuno. Učenik naučeno gradivo primjenjuje prikladno i točno.

Pismeni radovi: 88 – 100 %

Opisne ocjene:

- Izvrsno usvojio nastavne sadržaje,

- Veoma dobro povezuje naučeno sa svakidašnjim životom,

- Učenik ima sposobnosti dubljega doživljavanja i spoznavanja otajstava i nauka Crkve,

- Posjeduje izrazite sposobnosti u interpretaciji biblijskoga teksta,

- Ističe se u znanju i sposobnostima,

- S lakoćom usvaja i iznosi sadržaje, uspješno primjenjuje stečeno znanje.

- Usvojene nastavne sadržaje iznosi logički i s razumijevanjem,

- Veoma sposoban, s lakoćom usvaja sadržaje i uspješno ih reproducira u svakom obliku rada,

- Nastavne sadržaje, posebno biblijske, izlaže s puno detalja,

- Uz više ustrajnog i samostalnog rada mogao bi postići i bolje rezultate.

- Vidljiv je napredak, potrebno je ovako nastaviti,

- Dobro poznaje osnovne biblijske sadržaje,

- Teže usvaja gradivo,

- Uspjeh postiže uz dosta uloženog truda

***STVARALAČKO IZRAŽAVANJE - KRITERIJI VREDNOVANJA (ocjena i opis):***

**NEDOVOLJAN (1)**

Učenik odbija sudjelovati u svakom obliku stvaralačkoga izražavanja, često ne izvršava postavljene zadatke i preuzete obveze, ne uspijeva se izraziti niti uz pomoć i poticaje vjeroučitelja.

Učenik ne pokazuje zanimanje za nastavne sadržaje, ne sudjeluje u nastavi, često nema udžbenik i bilježnicu, ne piše školske i domaće uratke, ne donosi dogovorene materijale potrebne za obradu pojedinih tema. Stvaralački izraz nije razvijen. Nesamostalan. Teško se izražava. Nezainteresiran.

Dovršava mali broj zadataka. Rijetko kada je motiviran. U razrednim aktivnostima najčešće ne sudjeluje.

**DOVOLJAN (2)**

Učenik ne pokazuje interes prema stvaralačkom izražavanju, ali reagira na poticaj vjeroučitelja, djelomično izvršava postavljene zadatke, uspijeva se izraziti samo uz veliku pomoć vjeroučitelja.

Učenik pokazuje minimalno zanimanje za nastavne sadržaje, površno prati vjeroučitelja, zapis u bilježnici mu je nepotpun, neredovit je u pisanju školskih i domaćih uradaka, rijetko donosi dogovorene materijale potrebne za obradu pojedinih tema.

Stvaralački izraz djelomice razvijen. Sklon imitaciji. Nemaštovit. Nepregledan u izražavanju.

Motiviran da izradi većinu zadataka, no neki nisu dovršeni. Često ga treba dodatno motivirati. Teško se javlja i uključuje i na poticaj vjeroučitelja.

**DOBAR (3)**

Učenik se trudi u radu i obavljanju postavljenih zadataka, ali mu nedostaje jasnoća u izričaju, slabije uočava bit sadržaja, teže pokazuje i artikulira svoje sposobnosti.

Učenik pokazuje prosječno zanimanje za nastavne sadržaje, zapis u bilježnici mu je uglavnom cjelovit, površan u pisanju školskih i domaćih uradaka, neredovito donosi dogovorene materijale potrebne za obradu pojedinih tema.

Stvaralački izraz prosječan i sklon imitaciji. Povremeno samostalan.

Obično je motiviran za zadatak. Zadatke izvršava na vrijeme. Sudjeluje u razrednim aktivnostima, ali često na poticaj vjeroučitelja.

**VRLO DOBAR (4)**

Učenik rado prihvaća sudjelovanje u različitim oblicima stvaralačkoga izražavanja, uglavnom se izražava gramatički pravilnim i razumljivim rečenicama, solidno se služi religioznim rječnikom, ima solidnu sposobnost komunikacije vjerskih sadržaja i koreliranja naučenoga.

Učenik aktivno sudjeluje u nastavi, redovit je u pisanju školskih i domaćih uradaka, uglavnom donosi dogovorene materijale potrebne za obradu pojedinih tema.

Stvaralački izraz razvijen. Izražava se točno, pregledno, slikovito. Maštovit. Samostalan.

Pokazuje samo motivaciju. Gotovo uvijek pozorno sluša i sudjeluje u razrednim diskusijama. Zadatke izvršava na vrijeme uglavnom točno i brzo.

**ODLIČAN (5)**

Učenik samostalno, razumljivo i argumentirano obrazlaže svoje mišljenje, rado sudjeluje u različitim oblicima stvaralačkog izražavanja i daje inicijative, ističe se po iscrpnosti, uspješnosti i kreativnosti, drži se zadane teme i uočava bit sadržaja, sposoban je s kršćanskog stajališta kritički propitivati i prosuđivati različite oblike mišljenja i ponašanja.

Učenik vrlo aktivno sudjeluje u nastavi, često postavlja pitanja s ciljem pojašnjenja i produbljenja nastavnih sadržaja, školske i domaće uratke piše cjelovito, redovito donosi dogovorene materijale potrebne za obradu pojedinih tema, samoinicijativno donosi materijale vezane za pojedine nastavne teme, aktivan u izvannastavnim aktivnostima.

Stvaralački izraz veoma razvijen. Komunikacija s vjeronaučnim sadržajima duboka i cjelovita. Originalan u izražavanju. Maštovit. Samostalan.

Vrlo visok stupanj aktivnosti. Zadatke izvršava s puno entuzijazma i dovršava rad unatoč teškoćama. Zalaže se da postigne što više.

Opisne ocjene:

- Učenik je vrlo uspješan u interpretativnom čitanju biblijskih i drugih književno-umjetničkih tekstova,

- Ističe se u scenskom prikazivanju biblijskih tekstova,

- U usmenom izražavanju otkriva se sposobnost zamišljanja, asociranja i logičkog povezivanja

 sadržaja,

- Učenik je uspješan i kreativan u simboličkom izražavanju,

- Posjeduje osjetljivost i otvorenost za transcedentno,

- Razvijene sposobnosti stvaralačkog izražavanja,

- Ima lijep pismeni izričaj,

- Izrazite sposobnosti za likovno izražavanje,

- Izrazito kreativan i komunikativan,

- Vrlo uspješan u komuniciranju s raznovrsnim medijima,

- Posebne sposobnosti za glazbeni izričaj,

- Zalaže se u različitim oblicima stvaralačkoga izražavanja.

- Vrlo aktivan i zainteresiran za rad,

- Aktivan tijekom nastavnoga procesa,

- Vrijedan i samostalan, redovito prati nastavne sadržaje,

- Odlikuje se pozitivnim odnosom prema radu,

- Iznimno vrijedan i marljiv,

- Aktivan na satu, redovito izvršava svoje obveze,

- Savjestan i samostalan u radu,

- Odgovorno se odnosi prema radu,

- Marljivo i aktivno sudjeluje u vjeronaučnoj nastavi i aktivnostima,

- Posjeduje volju za rad, trudi se postići što bolje rezultate,

- Voli rad, ali je nesiguran u svoje znanje pa nije aktivan u radu,

- Više pozornosti posvetiti samostalnom učenju,

- Kreativan u skupnom radu,

- Uz poticaj postiže bolje rezultate,

- U radu ga treba ohrabriti i potaknuti na veću samostalnost,

- Potrebno je češće poticati i usmjeravati pozornost na rad i sadržaje,

- Potreban poticaj za intenzivnije uključivanje u nastavni proces,

- Zalaže se u granicama svojih mogućnosti.

***KULTURA MEĐUSOBNOG KOMUNICIRANJA - KRITERIJI VREDNOVANJA (ocjena i opis):***

**NEDOVOLJAN (1)**

Učenik često ometa rad, nepristojno i neprimjereno se ponaša i izražava, nedostaje mu odnos poštivanja prema kršćanskim vrijednostima.

Odnos prema vjeroučitelju, svim sudionicima vjeronaučnih susreta te drugima u školi nekorektan. Ne drži se ni pravila koje je inače i sam prihvatio. Sklon egoizmu i sukobu s vršnjacima.

**DOVOLJAN (2)**

Učenika treba često poticati na pristojnije i primjerenije ponašanje i izražavanje, ponekad se s nepoštivanjem odnosi prema kršćanskim vrijednostima.

Odnos prema vjeroučitelju, svim sudionicima vjeronaučnih susreta te drugima nedovoljno korektan. Odupire se i ne sluša razumne zahtjeve i pravila. Svojim ponašanjem ugrožava sigurnost drugih.

**DOBAR (3)**

Učenik povremeno surađuje s drugim učenicima i vjeroučiteljem, potreban mu je povremeni poticaj na pristojnije i primjerenije ponašanje i izražavanje, treba još više razviti odnos poštivanja prema kršćanskim vrijednostima.

Odnos prema vjeroučitelju, svim sudionicima vjeronaučnih susreta te drugima korektan. Pasivno prihvaća pravila ponašanja i podređuje im se bez svjesnog prihvaćanja.

**VRLO DOBAR (4)**

Učenik solidno surađuje s ostalim učenicima i vjeroučiteljem, pristojno i primjereno se ponaša i izražava, s poštivanjem se odnosi prema kršćanskim vrijednostima.

Odnos prema vjeroučitelju, svim sudionicima vjeronaučnih susreta, te drugima u školi vrlo korektan. Poslušan u pogledu zahtjeva vjeroučitelja i zadanih zadataka.

**ODLIČAN (5)**

Učenik izvrsno surađuje s ostalim učenicima i vjeroučiteljem, pažljiv i uljudan, uzornim ponašanjem vrlo pozitivno djeluje na ostale učenike, u svim situacijama se s poštivanjem odnosi prema kršćanskim vrijednostima.

Odnos prema vjeroučitelju, svim sudionicima vjeronaučnih susreta te drugima u školi uzoran. Uvijek spreman na pomoć i suradnju. Poštuje pravila i pridržava ih se.

Opisne ocjene:

- S ljubavlju pomaže drugima,

- Vrlo lijepo surađuje s vjeroučenicima i vjeroučiteljem

- Kod učenika se opaža spremnost življenja po vjeri,

- Pažljiv i ljubazan prema drugima,

- Komunikativan i tolerantan,

- Uzornim ponašanjem vrlo pozitivno djeluje na ostale učenike,

- Uzoran u ponašanju i odnosu prema drugima,

- Svoje mišljenje izražava korektno i s poštovanjem,

- Vrlo lijepo surađuje s drugima,

- Otvoren za suradnju, razgovor i razumijevanje,

- Uvažava druge i prihvaća njihove ideje,

- Kod učenika treba poticati pozitivnu verbalnu komunikaciju,

- Treba ga poticati na pozitivan odnos prema radu i zalaganju na vjeronaučnom susretu.

**Vrednovanje i ocjenjivanje u školi na daljinu**

Za vrednovanje rada u predmetu Katoličkog vjeronauka tijekom škole na daljinu prate se sljedeće aktivnosti učenika: redovito rješavanje školske zadaće i vježbi, izrada/rješavanje zadataka (umna mapa, crtež, kviz, plakat, sastavak).

**Redovito rješavanje školske zadaće i vježbi** podrazumijeva da su svi zadatci koje je vjeroučiteljica zadala, tijekom mjeseca ili zadane cjeline, riješeni i poslani vjeroučiteljici na uvid putem e-mala ili nekog drugog sredstva komunikacije u zadanom vremenskom okviru. Učenici koji redovito izvršavaju svoje školske zadaće bit će ocijenjeni s izvrsnom ocjenom iz stvaralačkog izražavanja i kulture komunikacije, i to prema tablici:

**Odličan**: Redovit u radu. Sve zadatke točno i uredno rješava. Riješio sve kvizove više od 85%.

**Vrlo dobar**: Kasni do 5 dana sa predajom rada, ali predaje sve zadatke. Sve zadatke točno i uredno rješava. Većinu zadataka točno i uredno rješava. Riješio sve kvizove više od 75% točno.

**Dobar**: Kasni do 10 dana ali ipak predaje većinu zadaća. Većinu zadataka točno i uredno rješava. Riješio sve kvizove više od 60% točno.

**Dovoljan:** Kasni više od 10 dana s predajom radova. Neke zadatke točno i uredno rješava.

Zvjezdana Frančić